b'\n_START_ARTICLE_\nCodex Ephraemi Rescriptus\n_START_PARAGRAPH_\nCodex Ephraemi eli Codex Ephraemi Rescriptus (Gregory\xe2\x80\x93Aland nro C tai 04) on pergamentille kirjoitettu kreikankielinen Raamatun k\xc3\xa4sikirjoitus 400-luvulta. Koodeksi kuuluu Raamatun nelj\xc3\xa4n merkitt\xc3\xa4v\xc3\xa4n k\xc3\xa4sikirjoituksen joukkoon, yhdess\xc3\xa4 Codex Vaticanuksen, Codex Sinaiticuksen ja Codex Alexandrinuksen kanssa. 1100-luvulla alkuper\xc3\xa4isen pergamentin kirjoitus pyyhittiin yli ja p\xc3\xa4\xc3\xa4lle kirjoitettiin Efraim Syyrialaisen kirjoituksia. T\xc3\xa4st\xc3\xa4 tulee my\xc3\xb6s koodeksin nimi. Samassa yhteydess\xc3\xa4 suurin osa alkuper\xc3\xa4isist\xc3\xa4 pergamenteista katosi. Teosta s\xc3\xa4ilytet\xc3\xa4\xc3\xa4n nyky\xc3\xa4\xc3\xa4n Pariisissa.\n_START_SECTION_\nRakenne\n_START_PARAGRAPH_\nAlun perin koodeksi on sis\xc3\xa4lt\xc3\xa4nyt kokonaisen kreikankielisen Raamatun, mutta koska alkuper\xc3\xa4inen koodeksi purettiin, ja osa sen pergamenteista k\xc3\xa4ytettiin uudelleen pyh\xc3\xa4n Efraimin kirjoituksiin, suuri osa tekstist\xc3\xa4 on kadonnut. Vanhasta testamentista on j\xc3\xa4ljell\xc3\xa4 ainoastaan 64 sivua ja Uudesta testamentista 145 sivua (288 alkuper\xc3\xa4isest\xc3\xa4). Sivut jakautuvat tasaisesti ja l\xc3\xa4hes jokaisesta Uuden Testamentin kirjasta on s\xc3\xa4ilynyt katkelmia, mutta ainuttakaan kirjaa ei ole s\xc3\xa4ilynyt kokonaisena.'